ศาลปิดเว็บ “กองสลากพลัส” เหตุขายเกินราคา-ข้ออ้างค่าบริการฟังไม่ขึ้น
ศาลอาญาสั่งปิดเว็บไซต์ "กองสลากพลัส" กรณีขายเกินราคา ชี้ข้ออ้างเรื่องค่าบริการฟังไม่ขึ้น
ศาลอาญาสั่งปิดเว็บไซต์ "กองสลากพลัส" กรณีขายเกินราคา ชี้ข้ออ้างเรื่องค่าบริการฟังไม่ขึ้น
16 พ.ค. 2566

จากกรณีกระทรวงดิจิทัลเพื่อเศรษฐกิจและสังคม ยื่นคำร้องขอให้ศาลมีคำสั่งระงับการทำให้แพร่หลาย หรือลบแพลตฟอร์มกองสลากพลัส ออกจากระบบคอมพิวเตอร์ เนื่องจากได้รับแจ้งว่ามีการขายสลากกินแบ่งรัฐบาลเกินราคา และขายสลากกินแบ่งรัฐบาลให้เด็กและเยาวชนซึ่งมีอายุต่ำกว่า 20 ปี รวมถึงความผิดอื่น ซึ่งเป็นการกระทำที่ผิดกฎหมายและอาจเข้าข่ายขัดต่อความสงบเรียบร้อยหรือศีลธรรมอันดีของประชาชน
ต่อมาศาลอาญามีคำสั่งคุ้มครองชั่วคราว ห้ามจำหน่ายสลากกินแบ่งรัฐบาลผ่านแพลตฟอร์มกองสลากพลัส และปิดเว็บไซต์ชั่วคราว เมื่อวันที่ 7 กุมภาพันธ์ที่ผ่านมา จนกว่าศาลจะพิจารณาคดีแล้วเสร็จหรือมีคำสั่งเป็นอย่างอื่น
ล่าสุดเมื่อวันที่ 16 พ.ค.66 มีรายงานข่าวจากกระทรวงดิจิทัลเพื่อเศรษฐกิจและสังคมเปิดเผยว่า ศาลพิจารณาคดีเสร็จสิ้นและมีคำสั่งให้ปิดเว็บไซต์กองสลากพลัส โดยศาลเห็นว่าข้ออ้างของบริษัทที่อ้างว่าส่วนเกินจากราคาสลากกินแบ่งรัฐบาลคือค่าบริการต่างๆ นั้น ฟังไม่ขึ้น
การขายสลากกินแบ่งรัฐบาลในราคาเกินกว่าที่กำหนดไว้ในสลากฯ เป็นการขัดต่อกฎหมาย และเป็นการขัดต่อความสงบเรียบร้อยหรือศีลธรรมอันดีของประชาชน จึงมีคำสั่งให้ระงับการทำให้แพร่หลายหรือลบข้อมูลคอมพิวเตอร์ดังกล่าวออกจากระบบคอมพิวเตอร์